連句多暇贈陸三山人
作者：耿湋
朝代：唐

paragraphs: 一生爲墨客，幾世作茶仙。
喜是攀闌者，慙非負鼎賢。
禁門聞曙漏，顧渚入晨煙。
拜井孤城裏，攜籠萬壑前。
閑喧悲異趣，語默取同年。
歷落驚相偶，衰羸猥見憐。
詩書聞講誦，文雅接蘭荃。
未敢重芳席，焉能弄綵箋。
黑池流研水，徑石澀苔錢。
何事親香案，無端狎釣船。
野中求逸禮，江上訪遺編。
莫發搜歌意，予心或不然。